Sagunt inicia el Festival BarnaSants amb un concert dissabte que ve
02 de febrer 2022

![](/media/dzhn3alt/c_barnasantsmini.jpg?width=744&height=496&mode=max)

Sagunt inicia el Festival BarnaSants, que enguany oferix aproximadament 100 concerts, 70 dels quals seran presentacions de nous treballs i deu produccions pròpies. La XXVII edició se celebra durant els tres primers mesos de l'any, concretament del 22 de gener al 20 de maig i enguany el certamen fa un homenatge a l'escriptor Joan Fuster, pel centenari del seu naixement.

![](/media/xtqljydi/c_barnasants3.jpg?width=380&height=253&mode=max)Este matí s'ha realitzat la presentació de festival, a la Sala Octubre de València, a la qual la regidora de Cultura de l'ajuntament, Asun Moll, ha tingut el plaer d'assistir. Durant la presentació, han estat presents el director del Festival, Pere Camps, i el coordinador del Festival a València, Pau Alabajos, així com altres autoritats i artistes. Així mateix, hi ha hagut dues actuacions a l'inici i al final de l'acte a càrrec de Mireia Vives i Borja Penalba, que actuaran dissabte que ve, 5 de febrer, a les 20.00 hores en el Centre Cultural Mario Monreal. Este concert donarà inici al Festival BarnaSants, i a més forma part de la programació organitzada pel departament de Cultura de l'Ajuntament de Sagunt.

En eixe sentit, la regidora de Cultura, Asun Moll, ha assegurat que està molt satisfeta perquè Sagunt siga la seu inaugural d’esta edició del festival BarnaSants a la Comunitat Valenciana: «**És un projecte que va començar al 2019 i que, d’alguna manera, volien fer un xicotet cicle al Camp de Morvedre i, per eixa raó, enguany serà a Sagunt l’obertura d’este festival, on també participaran altres localitats de la comarca com Petrés. Vull donar les gràcies a l’organització per triar Sagunt per a este inici de festival, com veureu en la programació és un cartell amb cançó d’autor molt àmplia. Doncs esperem que açò siga l’inici d’una edició del festival al Camp de Morvedre que es puga mantenir en les pròximes edicions del BarnaSants al País Valencià. Enguany estem d’enhorabona perquè el lema triat pel festival rep un homenatge a Joan Fuster en l’any del seu centenari**».

Alguns dels artistes que presentaran discos o projectes són Pau Riba & l'Orquestra Fireluche, Marina Rossell, Roger Mas, Xarim Aresté, Marc Parrot, Claudio Gabriel Sanna, Sés, Vicent Torrent, Miquel Serra, Manuel Gerena, Raquel Lúa i Mireia Vives & Borja Penalba. 

BarnaSants és el festival internacional de cançó d'autor que se celebra anualment a Barcelona des de 1996, encara que també oferix concerts en la resta de Catalunya, Illes Balears, València i els territoris en els quals es conserva l'ús de la parla catalana a Itàlia i França.

![](/media/i5kfzoqe/c_barnasants2.jpg?width=754&height=502&mode=max)

*   [](http://www.facebook.com/sharer.php?u=https://aytosagunto.es/va/actualitat/sagunt-inicia-el-festival-barnasants-amb-un-concert-dissabte-que-ve/ "Facebook")
*   [](http://twitter.com/share?url=https://aytosagunto.es/va/actualitat/sagunt-inicia-el-festival-barnasants-amb-un-concert-dissabte-que-ve/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/sagunt-inicia-el-festival-barnasants-amb-un-concert-dissabte-que-ve/ "Linked In")
*   [](mailto:?body=https://aytosagunto.es/va/actualitat/sagunt-inicia-el-festival-barnasants-amb-un-concert-dissabte-que-ve/)